
SEDOS VYTAUTO MAČERNIO GIMNAZIJOS
SOCIALINĖS-PILIETINĖS VEIKLOS ORGANIZAVIMO TVARKOS APRAŠAS

I SKYRIUS
BENDROSIOS NUOSTATOS

1. Socialinės-pilietinės veiklos organizavimo tvarkos aprašas (toliau Aprašas) parengtas vadovaujantis pagrindinio ir vidurinio ugdymo bendrosiomis programomis, patvirtintomis Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V-1269 „Dėl Priešmokyklinio, pradinio, pagrindinio ir vidurinio ugdymo bendrųjų programų patvirtinimo“. Socialinė-pilietinė veikla padeda mokiniams praktiškai taikyti įgytas žinias, gebėjimus bei demonstruoti vertybines nuostatas ir sudaro galimybes pažvelgti į dalykus iš įvairių perspektyvų, ypač pritaikant, išplečiant ir aktualizuojant įgytas žinias gyvenimiškose situacijose.
2. Aprašas reglamentuoja socialinės - pilietinės veiklos organizavimo Sedos Vytauto Mačernio gimnazijoje tikslą ir uždavinius, veiklos turinį ir kryptis, atlikimo būdus, trukmę ir fiksavimą, koordinavimą bei priežiūrą.
3. Socialinė-pilietinė veikla privaloma pagrindinio ir vidurinio ugdymo proceso dalis, įtraukiama į gimnazijos ugdymo planą ir siejama su pilietiškumo ugdymu, gimnazijos bendruomenės tradicijomis, vykdomais projektais, platesnio konteksto kultūrinėmis bei socializacijos programomis. 

II SKYRIUS
SOCIALINĖS- PILIETINĖS VEIKLOS TIKSLAS IR UŽDAVINIAI

4. Socialinės-pilietinės veiklos tikslas – skatinti mokinius aktyviu dalyvavimu prisidėti sprendžiant aktualias socialines problemas bendruomeniniame ir visuomeniniame gyvenime ir, reflektuojant savo patirtį, įtvirtinti pilietiškumo, socialinę, emocinę ir sveikos gyvensenos bei kitas kompetencijas. 
5. Socialinės- pilietinės veiklos uždaviniai:
5.1.  skatinti mokinių visapusišką asmenybės brandą ir dalyvavimu grįstą mokymąsi;
5.2. padėti įsisąmoninti kiekvieno asmens atsakomybę kuriant savo asmeninę, vietos bendruomenės ir platesnės visuomenės gerovę bei paskatinti mokinius ieškoti pozityvių saviraiškos būdų;
5.3.  skatinti mokinius apgalvoti savo patirtis, ugdyti savistabos įgūdžius, gebėjimą kritiškai įsivertinti savo priimtų sprendimų pagrįstumą ir pridėtinę vertę sau patiems ir bendruomenei, kuriai mokiniai priklauso.

III SKYRIUS
SOCIALINĖS- PILIETINĖS VEIKLOS TURINYS IR KRYPTYS

6. Socialinė-pilietinė veikla pasirenkama vadovaujantis šiais principais:
6.1. prasmingumo. Socialinė-pilietinė veikla prisideda prie mokinio saviraiškos, asmeninių tikslų įgyvendinimo, pasirinktos veiklos, padeda atrasti jam asmeniškai prasmingą veiklą bei skatina jį orientuotis ne tik į rezultatą, bet ir į patį veiklos procesą, mokytis iš savo klaidų ir pasiekimų bei reflektuoti apie įvairių patirčių naudą. Mokiniai gali įsitraukti į įvairių nevyriausybinių organizacijų veiklą ir prisidėti prie jiems rūpimų problemų sprendimo, pvz., visuomenės sąmoningumo didinimo klimato kaitos klausimais, gyvūnų apsaugos, pažeidžiamų asmenų grupių teisių užtikrinimo klausimais ir pan.;
6.2. asmeninio tobulėjimo. Socialinė-pilietinė veikla pasirenkama atliepiant mokinio interesus ir pomėgius. Socialinė-pilietinė veikla nėra savitikslė, ji turi padėti mokiniams tobulėti, plėsti savo pažinimo ribas, išbandyti save atliekant naujus vaidmenis, patirti naujus kontekstus. Idealu, jei mokiniai savo stiprybes ir talentus gali pritaikyti naujame kontekste, ir tai sudaro sąlygas mokiniams įsivertinti savo stiprybes ir numatyti galimas tolesnio mokymosi trajektorijas. Skatinamas mokinių dalyvavimas ir jų pagalba organizuojant įvairias parodas, koncertus, sporto turnyrus, kitus renginius įvairiose socialinės globos institucijose, ligoninėse, telkiant bendruomenes konkrečiam tikslui siekti arba pagalbos teikimas jaunesnio amžiaus mokiniams mokantis, taip pat neformaliojo vaikų švietimo ir užimtumo veiklų organizavimas dienos centrus lankantiems vaikams, mokymosi sunkumų turintiems vaikams, migrantams, savanorystė ikimokyklinio ugdymo įstaigose, mokymas, konsultavimas, paskaitos vedimas, pranešimų skaitymas arba kitos panašios veiklos; 
6.3. socialinio teisingumo. Mokinys turi suvokti, kad jis yra didesnės bendruomenės ir visuomenės narys ir kad nuo kiekvieno asmeninio indėlio priklauso visuomenės gerovė. Visuomenės gerovė užtikrinama, kai visoms asmenų grupėms sudaroma galimybė lygiavertiškai dalyvauti socialiniame gyvenime. Mokinių indėlis, net ir pats mažiausias, užtikrinant šias galimybes yra neįkainojama pagalba valstybei ir visiems žmonėms. Todėl vyresni nei 14 metų mokiniai galėtų būti skatinami savanoriauti teikiant pagalbą per įvairias nevyriausybines organizacijas, teikiančias pagalbą stokojantiems, neįgaliems, vienišiems ir pagyvenusiems asmenims, migrantams ir kitiems mokinių artimoje aplinkoje gyvenantiems ir sunkumų patiriantiems žmonėms ir kt.;
6.4. dalyvavimo. Socialinė-pilietinė veikla turi padėti mokiniui suprasti, kad demokratinės visuomenės grįstos jų piliečių įsitraukimu ir dalyvavimu sprendžiant visuomenei aktualius klausimus ir kad kolektyvinėmis pastangomis galima pasiekti daugiau, nei veikiant individualiai. Todėl mokiniai turi būti skatinami atlikti veiklas ne tik individualiai, bet ir dalyvaujant bendrose veiklose, kurių metu jie mokytųsi pažinti vieni kitus, išklausyti skirtingas nuomones, ieškoti sutarimo, argumentuoti nuomones, atlikti įvairus socialinius vaidmenis, dalintis, bendradarbiauti ir padėti vieni kitiems. Galimos įvairios mokinių grupių arba klasių iniciatyvos, siekiant spręsti vietos bendruomenei aktualius klausimus, pvz., organizuoti pilietines iniciatyvas ir / ar jose dalyvauti, taip pat dalyvauti kraštotyrinėje, ekologinėje veikloje, dalyvauti ekspedicijoje, žygyje, nagrinėti istorinius šaltinius ir kt.
7. Siūlomos socialinės- pilietinės veiklos kryptys:

	Eil. Nr.
	Veiklos kryptys
	Galimos veiklos

	1. 
	Pilietinė veikla
	Pilietinių iniciatyvų organizavimas
Dalyvavimas pilietinėse akcijose
Veikla gimnazijos mokinių savivaldoje
Veikla jaunimo organizacijose
Gimnazijos atstovavimas visuomeninėje veikloje

	2.
	Socialinė veikla
	Labdaros akcijų inicijavimas ir dalyvavimas jose
Savanoriškas darbas nevyriausybinėse organizacijose
Savanoriška veikla globos namuose, ikimokyklinio ugdymo įstaigose, kitose mokyklose, ligoninėse ir kt.
Pagalba mokymosi sunkumų turintiems mokiniams

	3.
	Kultūrinė veikla
	Gimnazijos, miesto, šalies ar tarptautinių renginių organizavimas ir/ar savanoriavimas juose.
Kūrybinė veikla spaudoje, elektroninėje erdvėje ir pan.
Parodų rengimas
Koncertai gimnazijos, miesto, šalies renginiuose su Mažeikių Vytauto Klovos muzikos mokyklos pučiamųjų orkestru „Griaustinis“

	4.
	Sportinė veikla
	Sporto renginių , varžybų organizavimas, teisėjavimas juose.
Kita savanoriška veikla sporto renginių metu

	5.
	Ekologinė veikla
	Gimnazijos gėlių ir želdinių priežiūra.
Kapinių, parkų, Sedos ežero pakrančių, kitų Sedos seniūnijos lankytinų vietų tvarkymas.
Dalyvavimas miesto  ar respublikinėse ekologinėse akcijose, projektuose.

	6.
	Darbinė veikla
	Kabinetų ir kitų patalpų tvarkymas.
Smulkus inventoriaus remontas
Dekoracijų ruošimas, gimnazijos bendrųjų erdvių, stendų apipavidalinimas.
Gimnazijos teritorijos priežiūra

	7.
	Kita veikla
	Budėjimas renginių metu.
Pagalba klasės vadovui, dalykų mokytojams, kitiems darbuotojams.
Darbas bibliotekoje.
Pagalba organizuojant apklausas, tyrimus ir juos apibendrinant.



IV SKYRIUS
SOCIALINĖS-PILIETINĖS VEIKLOS ĮGYVENDINIMAS

8. Socialinė- pilietinė veikla yra mokymosi turinio dalis. Jai skiriama trukmė per mokslo metus:
8.1. 5- II klasėse 20 valandų (pamokų) per mokslo metus (I pusmetį – 10 val, II pusmetį – 10 val.).
8.2. Pagal vidurinio ugdymo programą besimokantis mokinys socialinę-pilietinę veiklą turi atlikti iki mokymosi pagal vidurinio ugdymo programą pabaigos. Proporcija, kokia dalis socialinės-pilietinės veiklos atliekama mokantis III gimnazijos klasėje, o kokia – mokantis IV gimnazijos klasėje, nėra nustatoma, mokinys pats laisvai planuojasi socialinės-pilietinės veiklos atlikimo laiką. 
9. Socialinė-pilietinė veikla gali būti vykdoma individualiai ar grupėmis, gimnazijoje ar už jos ribų. Proporcija, kokia dalis socialinės-pilietinės veiklos atliekama gimnazijoje, o kokia – už jos ribų, nėra nustatoma, mokinys pats laisvai renkasi socialinės-pilietinės veiklos atlikimo vietą. Mokinys gali dalyvauti tiek gimnazijos, tiek kitų organizacijų siūlomose arba pačių mokinių pasirinktose veiklose ar iniciatyvose. 
9.1. 5 klasės mokiniams – 10 valandų skiriama ugdomiesiems pokalbiams, idėjų generavimui, veiklos planavimui, veiklos įsivertinimui ir 10 valandų skiriama socialinei-pilietinei veiklai įgyvendinti, individualioms ir (ar) grupinėms mokinių pasiūlytoms ar gimnazijos pasiūlytoms ir suorganizuotoms iniciatyvoms, projektams. 
9.2. 6–8 klasių mokiniams – nuo 3 iki 5 valandų skiriama ugdomiesiems pokalbiams, idėjų generavimui, veiklos planavimui, veiklos įsivertinimui ir atitinkamai nuo 15 iki 17 valandų skiriama socialinei-pilietinei veiklai įgyvendinti, individualioms ir (ar) grupinėms mokinių pasiūlytoms ar gimnazijos pasiūlytoms ir suorganizuotoms iniciatyvoms, projektams, išskyrus šio priedo 19 punkte nurodytą atvejį; 
9.3. I–IV gimnazijos klasių mokinimas – nuo 2 iki 4 valandų skiriama ugdomiesiems pokalbiams, idėjų generavimui, veiklos planavimui, veiklos įsivertinimui ir atitinkamai nuo 16 iki 18 valandų skiriama socialinei-pilietinei veiklai įgyvendinti, individualioms ir (ar) grupinėms mokinių iniciatyvoms, įvairių organizacijų siūlomoms veikloms ir (ar) projektams gimnazijoje ir (ar) už gimnazijoje ribų.
10. Jaunesniems kaip 14 metų mokiniams pareiškus norą socialinę-pilietinę veiklą atlikti organizacijose už gimnazijos ribų individualiai arba grupėje, mokinio palydėjimo klausimas aptariamas su mokinio tėvais (globėjais, rūpintojais). Tik mokinio tėvams (globėjams, rūpintojams) sutikus lydėti savo vaiką į organizaciją, socialinė-pilietinė veikla gali būti įgyvendinama individualiai arba grupėmis už gimnazijos ribų. 
11. Mokinio, besimokančio pagal pagrindinio ugdymo programą, vasaros atostogų metu atlikta socialinė-pilietinė veikla įskaitoma į aukštesnėje klasėje reikalingą atlikti socialinę-pilietinę veiklą, išskyrus, kai mokinys iki einamųjų mokslo metų ugdymo proceso pabaigos nėra atlikęs visų konkrečiai klasei bendrųjų ugdymo planų 90 punkte numatytų valandų ir jam skiriama papildomo laiko atlikti socialinę-pilietinę veiklą vasaros metu. Tokiu atveju vasaros metu atlikta socialinė-pilietinė veikla įskaitoma į einamųjų mokslo metų privalomą atlikti socialinę-pilietinę veiklą. Jeigu mokinys vasaros metu atliko daugiau socialinės-pilietinės veiklos valandų, nei nustatyta konkrečiai klasei, valandų perviršis įskaitomas šio priedo 23 punkte nustatyta tvarka. 
12. Socialinei-pilietinei veiklai skirtos valandos nėra įskaičiuojamos į mokinio mokymosi krūvį, tai laisvu nuo pamokų metu vykdoma veikla, kuri gali būti atliekama ir mokinių atostogų metu.
13. Socialinė- pilietinė veikla yra mokinio laisvai pasirenkama. 
14. Formalus dalyvavimas neformaliojo švietimo veiklose neįskaitomas kaip socialinė-pilietinė veikla, tačiau jei mokinys dalyvauja konkursuose, varžybose, parodose, koncertuose, minėjimuose kaip atlikėjas, žaidėjas, pranešėjas ir t. t., tuomet mokiniui pateikus dalyvavimą patvirtinantį dokumentą ši veikla įskaitoma kaip socialinė-pilietinė veikla. Už dalyvavimo faktą skiriama 1 socialinės-pilietinės veiklos valanda.
15. Mokomosios mokinių bendrovės veikla įskaitoma kaip socialinė-pilietinė veikla tais atvejais, kai mokinių vykdomos iniciatyvos kuria socialinę ar pilietinę, ar aplinkosauginę, ar bendruomeninę vertę, yra orientuotos į visuomenės poreikių tenkinimą ir apima mokinių refleksiją apie jų sukurtą poveikį bendruomenei. 
16. Mokiniui, dalyvaujančiam Krašto apsaugos savanorių pajėgų pratybose ir pateikus dalyvavimą patvirtinantį dokumentą, ši veikla įskaitoma kaip socialinė-pilietinė veikla. 
17. Socialinę-pilietinę veiklą mokiniai fiksuoja šios veiklos apskaitos lape (1 priedas).
18. Atliktos veiklos įrodymus (pvz. veiklą patvirtinančius dokumentus, nuotraukas) mokiniai kaupia socialinės-pilietinės veiklos aplanke ar „Microsoft Teams“ platformoje.
19. Mokinių pareigos atliekant socialinę-pilietinę veiklą: 
19.1. pateikti savo asmeninius siūlymus dėl galimos socialinės-pilietinės veiklos pobūdžio ir turinio;
19.2. aptarti savo pasiūlytas veiklas ir užduotis su gimnazijoje paskirtu asmeniu bei apsvarstyti jo teikiamus siūlymus ar rekomendacijas;
19.3. pasirengti socialinės-pilietinės veiklos užduotis ir planą;
19.4. atsakingai vykdyti suplanuotas užduotis;
19.5. prireikus koreguoti socialinės-pilietinės veiklos planą, užduotis ir kt.;
19.6. kaupti ir pateikti savo socialinės-pilietinės veiklos atlikimą patvirtinančius dokumentus;
19.7. dalyvauti ugdomuosiuose pokalbiuose su gimnazijoje paskirtu asmeniu ir pateikti socialinės-pilietinės veiklos planą bei savo refleksiją raštu arba žodžiu;
19.8. susidūrus su sunkumais atliekant socialines-pilietines veiklas, informuoti gimnazijoje paskirtą asmenį ir prašyti pagalbos.
20. Gimnazijos vadovas:
20.1. skiria už socialinės-pilietinės veiklos organizavimą atsakingą klasės vadovą (kuratorių) arba kitą asmenį ar asmenis;
20.2. sudaro sąlygas gimnazijoje paskirtiems asmenims organizuoti ugdomuosius pokalbius;
20.3. prireikus sudaro sąlygas mokiniams naudotis gimnazijos infrastruktūra atliekant socialines-pilietines veiklas.
21. Klasių vadovų pareigos:
21.1. supažindinti mokinius su socialinės-pilietinės veiklos organizavimo gimnazijoje tvarkos aprašu;
21.2. išdalinti mokiniams socialinės-pilietinės veiklos apskaitos lapus;
22. Gimnazijoje paskirto asmens, atsakingo už socialinės-pilietinės veiklos organizavimą, pareigos:
22.1. organizuoti ugdomuosius pokalbius mokiniams;
22.2. padėti mokiniams pasirinkti socialines-pilietines veiklas ir suprasti, kaip jų patirtis jas atliekant prisidės prie mokinių asmeninio augimo;
22.3. padėti mokiniams pasirengti savo socialinės-pilietinės veiklos užduotis ir planus;
22.4. stebėti, kaip mokiniams sekasi atlikti nusimatytas užduotis / įgyvendinti pasirengtus socialinės-pilietinės veiklos planus;
22.5. pastebėjus ar mokiniui informavus, kad atliekant socialinę-pilietinę veiklą mokinys susiduria su sunkumais, kviesti jį pokalbiui ir teikti reikiamą pagalbą;
22.6. teikti grįžtamąjį ryšį mokiniui ir jo tėvams (globėjams, rūpintojams) apie socialinės-pilietinės veiklos rezultatus;
23. Socialinės-pilietinės veiklos vertinimo rezultatas fiksuojamas įrašu „įskaityta“ („įsk.“) arba „neįskaityta“ („neįsk.“), nurodant visų iki ugdymo proceso pabaigos atliktų socialinių-pilietinių veiklų valandų skaičių. Mokiniams, negavusiems įskaityto socialinės-pilietinės veiklos įvertinimo, skiriama papildomo laiko pasirengti naują planą ar patikslinti pasirengtą planą ir atlikti plane nusimatytas užduotis vasaros atostogų metu. Mokiniui atlikus plane nusimatytas užduotis ir surinkus daugiau valandų, nei numatyta bendrųjų ugdymo planų 90 punkte, mokinio prašymu socialinės-pilietinės veiklos valandos, viršijančios bendrųjų ugdymo planų 90 punkte nurodytą minimalų valandų skaičių, gali būti įskaitomos į aukštesnėje klasėje privalomą atlikti socialinę-pilietinę veiklą. 
24. Mokslo metų pabaigoje užpildyti socialinės-pilietinės veiklos apskaitos lapai laikomi segtuvuose pas socialinės-pilietinės veiklos koordinatorių.


_________________________

                 Socialinės-pilietinės veiklos 
organizavimo tvarkos aprašo 1 priedas 

Sedos Vytauto Mačernio gimnazijos
................  klasės mokinio(-ės)
......................................................................................................................
Socialinės-pilietinės veiklos apskaitos lapas

	Eil. Nr.
	Data
	Veikla
	Val. sk.
	Organizacijos rekvizitai /ar už organizuotą veiklą atsakingo asmens vardas, pavardė, kontaktinis telefono numeris ir / ar elektroninis paštas
	Parašas

_____________________________________________________________
(Socialinę- pilietinę veiklą kuruojančio asmens parašas, v., pavardė)

